Krieketafrigters dood in klubhuis aangetrefFoto: Twitter via @Abramjee. ŉ Dubbele saak van moord en twee aanklagte van aanranding met die doel om ernstig te beseer word ondersoek ná ŉ gemeenskapslid twee krieketafrigters vanoggend dood in die Laudium-krieketstadion se klubhuis aangetref het. Kapt. Augustinah Selepe, woordvoerder van die polisie, het aan Maroela Media gesê die mans se liggame is vanoggend deur Umar Assad, ŉ gemeenskapslid, ontdek nadat hulle nie soos gewoonlik betyds vir werk opgedaag het nie. “Hy oefen elke oggend saam met hulle en hulle het nie vanoggend opgedaag nie. Hy het toe na hulle gaan soek en op hul liggame afgekom,” het Selepe gesê. Vier mans het saam in twee kamers gebly. Twee mans, albei 27 jaar oud, is baie ernstig aangerand en in een van die kamers aangetref. “Twee liggame is in die ander kamer aangetref. Een van die oorledenes was 24 jaar oud en die ander een se ouderdom is in dié stadium nog onbekend,” het Selepe gesê. Volgens Selepe blyk dit in dié stadium nie dat iets gesteel is nie. “Die voorval het vermoedelik gisteraand of in die vroeë oggendure plaasgevind. Assad het die polisie omstreeks 07:00 in kennis gestel van die gru-vonds.” Die motief vir die moorde en aanvalle is onbekend. Die ondersoek duur voort.